1000वें IPL मैच में राजस्थान को 6 विकेट से हराया; यशस्वी ने लगाया शतक
Mumbai Indians vs Rajasthan Royals IPL Match LIVE Score Update; Follow IPL 2023 Latest News, MI VS RR IPL LIVE Updates with Dainik Bhaskar (दैनिक भास्कर)
इंडियन प्रीमियर लीग (IPL) के 1000वें मैच में मुंबई इंडियंस (MI) ने राजस्थान रॉयल्स (RR) को 6 विकेट से हरा दिया। रोमांचक मुकाबले में मुंबई को आखिरी ओवर में 17 रन की जरूरत थी। जेसन होल्डर के सामने टिम डेविड ने शुरुआती 3 बॉल पर ही 3 छक्के लगाकर टीम को जीत दिला दी। डेविड 14 गेंद में 45 रन बनाकर नॉटआउट रहे।
राजस्थान से 21 साल के यशस्वी जायसवाल ने करियर का पहला शतक लगाया। उन्होंने 62 गेंद पर 124 रन की पारी खेली। इस प्रदर्शन के लिए उन्हें प्लेयर ऑफ द मैच का अवॉर्ड मिला। मुंबई से सूर्यकुमार यादव ने 29 गेंद पर 55 रन बनाए।
मैच का स्कोरकार्ड देखने के लिए यहां क्लिक करें...
सबसे पहले मैच के टर्निंग पॉइंट्स पढ़ें...
यशस्वी की सेंचुरी 
पहली पारी में राजस्थान से यशस्वी जायसवाल ने 53 गेंद पर शतक बनाकर टीम का स्कोर 200 के पार पहुंचाया। वह 62 गेंद में 124 रन बनाकर नॉटआउट रहे। यह उनकी IPL करियर की पहली सेंचुरी भी रही।
सूर्यकुमार की पारी
दूसरी पारी में सूर्यकुमार यादव ने 24 गेंद पर फिफ्टी जड़ दी। संदीप शर्मा के डाइविंग कैच ने उन्हें 55 रन के स्कोर पर पवेलियन भेज दिया। वे जब आउट हुए, तब मुंबई को 4 ओवर में 57 रन की जरूरत थी।
डेविड के 3 छक्के 
16वें ओवर में सूर्यकुमार यादव का विकेट गिरने के बाद बैटिंग पर आए टिम डेविड ने 14 गेंद पर 45 रन बनाए। मुंबई को आखिरी ओवर में 17 रन की जरूरत थी, डेविड ने 3 लगातार छक्के लगाकर टीम को जीत दिला दी।
मैच में बने रिकॉर्ड...
यशस्वी ने 53 गेंद पर लगाई सेंचुरी
यशस्वी जायसवाल ने शुरुआती ओवरों से ही अटैक करना शुरू किया। उन्होंने जोस बटलर के साथ 71 रन की पार्टनरशिप करने के बाद आखिरी ओवर तक बैटिंग की और टीम का स्कोर 200 के पार पहुंचाया। यशस्वी ने 53 गेंद पर IPL करियर की पहली सेंचुरी लगाई, वह 62 गेंद में 124 रन बनाकर आउट हुए। इस पारी में उन्होंने 16 चौके और 8 छक्के लगाए, उनका स्ट्राइक रेट 200 का रहा।
IPL 2023 का तीसरा शतक 
यशस्वी जायसवाल ने IPL 2023 का तीसरा शतक लगाया। उनसे पहले कोलकाता के वेंकटेश अय्यर ने मुंबई के खिलाफ 104 और हैदराबाद के हैरी ब्रूक ने कोलकाता के खिलाफ 100 रन बनाए थे। यशस्वी के 124 रन इस सीजन का सबसे बड़ा स्कोर है, उन्होंने राजस्थान के लिए भी सबसे बड़े स्कोर की बराबरी की। उनसे पहले जोस बटलर भी राजस्थान के लिए 64 गेंद पर 124 रन बना चुके हैं।
पढ़ें मैच रिपोर्ट...
पावरप्ले में जायसवाल की आक्रामक शुरुआत 
टॉस जीतकर पहले बैटिंग करने उतरी राजस्थान को यशस्वी जायसवाल और जोस बटलर ने तेज शुरुआत दिलाई। जायसवाल ने पहले ओवर से शॉट्स लगाए, वहीं बटलर ने थोड़ा समय लेने के बाद बड़े शॉट्स लगाना शुरू किए। दोनों ने 5वें ओवर में ही आपस में सीजन की 5वीं फिफ्टी पार्टनरशिप की और 6 ओवर में बगैर नुकसान के टीम का स्कोर 65 रन तक पहुंचा दिया।
रिव्यू में बचे बटलर
पहली पारी में तीसरे ओवर में कैमरून ग्रीन की बॉल पर बटलर को अंपायर ने कैच आउट करार दिया। बटलर ने रिव्यू लिया, रिप्ले में नजर आया कि बॉल ने बैट का किनारा नहीं लिया था। अंपायर ने अपना फैसला बदला और बटलर नॉटआउट रहे। हालांकि, वे जीवनदान का खास फायदा नहीं उठा सके और 8वें ओवर में 18 रन बनाकर आउट हो गए।
यशस्वी के अलावा कोई नहीं चला 
राजस्थान से यशस्वी के अलावा जोस बटलर ने 18, संजू सैमसन ने 14, देवदत्त पड्डीकल ने 2, जेसन होल्डनर ने 11, शिमरोन हेटमायर ने 8, ध्रुव जुरेल ने 2 और रविचंद्रन अश्विन ने 8 रन बनाए। मुंबई से अरशद खान ने 3 और पीयूष चावला ने 2 विकेट लिए। जोफ्रा आर्चर और राइली मेरेडिथ को 1-1 विकेट मिला।
ऐसे गिरे राजस्थान के विकेट... 
पावरप्ले में गंवाया रोहित का विकेट
213 रन के टारगेट का पीछा करने उतरी मुंबई की शुरुआत खराब रही। टीम ने दूसरे ही ओवर में कप्तान रोहित का विकेट गंवा दिया। यहां से ईशान किशन और कैमरून ग्रीन ने पारी संभाली और टीम का स्कोर 6 ओवर में 58 रन कर दिया।
सूर्यकुमार की आक्रामक फिफ्टी 
नंबर-4 पर बैटिंग करने उतरे सूर्यकुमार यादव ने 24 गेंद पर ही फिफ्टी लगा दी। उन्होंने ग्राउंड के चारों तरफ शॉट्स लगाए और टीम के जीतने की उम्मीदें बनाए रखीं। सूर्या 29 गेंद में 55 रन बनाकर ट्रेंट बोल्ट का शिकार हुए। संदीप शर्मा ने उनका शानदार डाइविंग कैच पकड़ा।
डेविड-तिलक ने जिताया
सूर्यकुमार के विकेट के बाद उतरे टिम डेविड ने 14 गेंद पर 45 रन की नॉटआउट पारी खेलकर टीम को जीत दिलाई। तिलक वर्मा भी उनके साथ नॉटआउट रहे, उन्होंने 21 गेंद पर 29 रन बनाए। टीम के बाकी बैटर्स में कैमरून ग्रीन ने 44, ईशान किशन ने 28 और रोहित शर्मा ने 3 रन बनाए।
राजस्थान से रविचंद्रन अश्विन को 2 विकेट मिले। वहीं ट्रेंट बोल्ट और संदीप शर्मा को 1-1 सफलता मिली।
ऐसे गिरे मुंबई के विकेट... 
चैंपियन टीमों के बीच हुआ IPL का 1000वां मैच 
मुंबई और राजस्थान का मैच IPL इतिहास का 1000वां मैच रहा। मुंबई IPL की सबसे सफल टीम है। टीम ने 2013, 2015, 2017, 2019 और 2020 में कुल पांच बार IPL ट्रॉफी जीती है। वहीं राजस्थान IPL के पहले सीजन की चैंपियन है। ऐसे में 1000वां मैच इन दोनों ऐतिहासिक टीमों के बीच ही खेला गया।
दोनों टीमों की प्लेइंग-11...
मुंबई इंडियंस : रोहित शर्मा (कप्तान), ईशान किशन (विकेटकीपर), कैमरून ग्रीन, सूर्यकुमार यादव, तिलक वर्मा, टिम डेविड, रिले मेरेडिथ, जोफ्रा आर्चर, कुमार कार्तिकेय, पीयूष चावला, अरशद खान।
इम्पैक्ट प्लेयर्स : नेहल वधेरा, रमनदीप सिंह, विष्णु विनोद, शम्स मुलानी और अर्जुन तेंदुलकर।
राजस्थान रॉयल्स : संजू सैमसन (कप्तान और विकेटकीपर), जोस बटलर, यशस्वी जायसवाल, देवदत्त पड्‌डीकल, शिमरोन हेटमायर, रविचंद्रन अश्विन, ध्रुव जुरेल, ट्रेंट बोल्ट, युजवेंद्र चहल, संदीप शर्मा और जेसन होल्डर।
इम्पैक्ट प्लेयर्स : कुलदीप सेन।